ועדת הפנים ואיכות הסביבה, כנסת 16, פרוטוקול מספר 114, 2003-12-23 12:00

יורי שטרן: שלום, אני רוצה לפתוח את ישיבת הוועדה.

יורי שטרן: אנחנו קיבלנו באמצעות חה"כ איוב קרא דיווחים וסימנים לכך שהאיחוד שתוכנן לא היה לשביעות רצונם של התושבים ואינו עובד בפועל.

יורי שטרן: אנו נקראים לדון מחדש ולבדוק האם זה היה איחוד ראוי, או שההחלטות שהתקבלו מחייבות מהלכים לשינוי המצב.

יורי שטרן: כאשר החלו לדבר על איחוד היישובים, אנו קיימנו שיחות רבות על כך.

יורי שטרן: יש הרבה סיבות טובות לאחד את הרשויות המקומיות.

יורי שטרן: זה אמור להביא לחיסכון בקופה הציבורית, ייעול בתהליכי התכנון, כיוון שיחידות גדולות יותר מסוגלות לקדם תוכניות יותר גדולות, לרכז את השירותים וליצור תשתיות טובות יותר.

יורי שטרן: כנגד זה עומדים שיקולים אחרים, כמו מסורת של יישובים, שבטים וחמולות.

יורי שטרן: לפעמים מדובר באוכלוסיות שונות.

מוחמד ברכה: אין לנו שבטים.

יורי שטרן: אני מדבר על איחוד רשויות בכלל, כאשר במגזרים מסוימים יש גם שבטים.

יורי שטרן: כאשר דנו בהצעה הזו, היו לנו הרבה מאוד ספקות.

יורי שטרן: הרבה מאוד מההצעות של הממשלה ירדו מהפרק.

יורי שטרן: מה שאושר אושר, אבל כנראה שלא תמיד היה מוצלח.

יורי שטרן: אני מודה לחבריי, במיוחד לחה"כ איוב קרא שיזם את הדיון הדחוף הזה במצב שנוצר.

יורי שטרן: כנראה שיותר מדי בעיות צצו בשטח, ועל כן אנו חייבים טיפול מהיר.

יורי שטרן: מונח לפני דו"ח שהוכן לקראת הישיבה הזו על ידי מרכז מחקר ומידע של הכנסת, שאסף נתונים סביב הנושא.

יורי שטרן: מהדו"ח עולה כי אותה ועדת שימוע של משרד הפנים, שהיתה אמורה לשמוע את ההתנגדויות מפי ראשי היישובים וגם מנציגי התושבים, הגיעה למסקנה חד משמעית כי כולם בעד המהלך, יש הרבה מאוד יתרונות באיחוד הזה, האוכלוסייה היא די דומה, רמת ההכנסה דומה וכו'.

יורי שטרן: לפי הדו"ח האיחוד הזה היה צריך להיות איחוד לדוגמא.

יורי שטרן: אני חושב שאנו צריכים לבדוק גם את תהליכי השימוע שהיו, כיוון שסמכנו במידה מסוימת על המהלך הזה.

איוב קרא: אני מכבד את ראשי המועצות וכל המכובדים שיושבים כאן.

איוב קרא: אנחנו החלטנו לקיים את הישיבה היום בעקבות מצב נתון בו צריך השכל לגבור על הקו שהנחה חלק מהבית הזה, להביא לאיחוד רשויות בישראל.

איוב קרא: קבענו 12 פיילוטים לאיחוד, ולצערי הרב התברר לנו, לאחר הבחירות האחרונות, כי לגבי פיילוט אחד, של הגליל המערבי, היה צריך לחשוב פעמיים האם הוא בכלל היה צריך לקום.

איוב קרא: אני באופן אישי לא חשבתי מההתחלה שהוא יצליח.

איוב קרא: אנחנו דנו בכך במליאת הכנסת, ומליאת הכנסת גיבתה אותי ללכת להליך של פירוק האיחוד, והעבירה זאת לדיון בוועדה המכובדת הזו.

איוב קרא: בהזדמנות זו אני מודה לחה"כ ברכה ודוד אזולאי שתמיד צידדו ופעלו יחד איתי.

איוב קרא: אני רוצה לומר, כי לא בושה להגיד, לעיתים, כי טעיתי.

איוב קרא: אני חשבתי כי מראש היו צריכים האנשים שהובילו את המהלך הזה לומר את דעתם בצורה הפוכה, אבל אני לא מסתכל על העבר, אלא מסתכל קדימה.

איוב קרא: נכון להיום, אני הנחתי בלשכה המשפטית של הכנסת הצעת חוק לפירוק הרשויות, והיא תונח על שולחן הכנסת כבר בשבוע הבאה.

איוב קרא: הצעת החוק מדברת על כך שארבע הרשויות, ג'וליס, ירכא, אבו-סנאן ויאנוח-ג'ת, יחזרו להיות עצמאיות לכל דבר ועניין.

איוב קרא: האיחוד הזה גרם לקטסטרופה.

איוב קרא: אנשי ג'וליס ויאנוח לא השתתפו כלל בבחירות, ולא היה שם הליך דמוקרטי.

איוב קרא: כל הסוגיה הזו הפכה להיות נטל על התושבים, סוגייה שפוגעת במרקם היחסים בין המדינה לבין אזרחיה הדרוזים הנאמנים.

איוב קרא: אני חושב כי אנחנו נחטיא את המטרה, אם אנו לא נגבה את הצעת החוק שאני יזמתי.

איוב קרא: כל הסיעות תמימי דעים בנוגע לעניין הזה.

איוב קרא: אני רוצה להבהיר, כי עד סיום ההליך החיקקתי, בג'וליס, ירכא, אבו-סנאן ויאנוח-ג'ת חיים אנשים שחייבים להמשיך להתקיים.

איוב קרא: בפועל, לא העבירו להם תקציבים וניתקו להם את המים.

יורי שטרן: האם זה כיוון שהעירייה החדשה לא מתפקדת?

דוד אזולאי: היישובים האחרים לא מקבלים את המרות.

סאלח טריף: גם ראש העיר לא מוכן לאיחוד.

איוב קרא: הבעיה היא שהמדינה לא העבירה לרשויות האלה כסף מזה חודשים.

איוב קרא: מה חטא אדם שנבחר אתמול לראש עיר?

איוב קרא: למה צריך להעניש אותו ואת תושביו?

איוב קרא: מה חטאו אנשים ששילמו ארנונה ומים, שאינם מקבלים שירותים בגלל קומץ אנשים שאינו משלם?

יורי שטרן: מדוע הרשות שנבחרה איננה יכולה לתפקד, לפחות על בסיס זמני?

איוב קרא: לא העבירו לה כסף.

איוב קרא: אני ערבתי את מנכ"ל משרד ראש הממשלה, והוא העביר שבוע שעבר מיליון שקל לרשות, אבל זה טיפה בים.

דוד אזולאי: יש פה בעיה שצריך לשים אותה על השולחן.

דוד אזולאי: היו בחירות במסגרת האיחוד של כל ראשי המועצות.

דוד אזולאי: חלק מהיישובים לא השתתפו כלל בבחירות, כמו ג'וליס.

דוד אזולאי: מלכתחילה הוצא חרם דתי על הבחירות.

דוד אזולאי: אף אחד לא ילך נגד ההנהגה הרוחנית.

דוד אזולאי: גם אלה שהצביעו בבחירות, ירכא ואבו סנאן, לא הסכימו עם האיחוד, ולא מקבלים את מרותו של ראש העיר הנבחר.

איוב קרא: אנחנו באנו פה לפתור בעיה ולא לחסל חשבונות אחד עם השני.

איוב קרא: אני מבקש שבתום הישיבה תצא המלצה לגבות את הצעת החוק שלי לפרוק האיחוד הזה.

איוב קרא: המלצה לשר הפנים לגבות את המהלכים של פירוק האיחוד, ובקשה מהממשלה להזרים כסף באופן מיידי לרשויות המקומיות, כדי שיוכלו לתת מענה מוניציפלי דחוף לרשויות.

איוב קרא: אנחנו מבקשים גם להמליץ, כי עד סיום ההליך החקיקתי שאני יזמתי, הוועדה תגבה את ראש העיר למצוא כל דרך כדי שאנשים לא יפגעו מבחינת הסעות, שמירה על בתי ספר, משכורות לעובדים וכו'.

איוב קרא: אנחנו רוצים שיינתן שירות נכון לתושבים בתקופה הזו של כמה חודשים.

איוב קרא: רק בירכא ובג'וליס יש חוב של 30-40 מיליון שקל.

איוב קרא: יש בעיה קשה מבחינת תזרים המזומנים, וחשוב לנו מאוד ששר הפנים ייתן את הדעת בהקשר הזה.

איוב קרא: אני מבקש מכל החברים שיושבים פה, לסייע לנו להתקדם בהליך הזה, כדי לפעול במהלך נכון שאולי בו חטאה מדינת ישראל, ואנחנו מקווים לתקן אותו תוך מספר חודשים.

יורי שטרן: אני מציע שקודם כל נשמע את משרד הפנים.

אנה חזן: השר הנחה אותי להגיד פה, כי אין דרך חזרה, האיחוד יתבצע.

אנה חזן: השר והמנכ"ל ישבו עם אבו ריש, והם מתכוונים לקדם את האיחוד.

דוד אזולאי: הממשלה הזו אטומה.

סאלח טריף: לא חוק ולא פורז.

יורי שטרן: אנה, אני רוצה לדעת איך קרה שבוועדת השימוע קיבלו מסקנות הפוכות מהמציאות?

יורי שטרן: המציאות התבטאה בבחירות האחרונות, וגם עכשיו.

יורי שטרן: אני חושב שיש פה התרשלות של מי שהיה אחראי על הכנת החומר, כיוון שהוא היה צריך לזהות את ההתנגדויות האלה ולהעיר מיד.

דוד אזולאי: לא שמעו את התושבים.

מגלי והבה: שמעו את ראשי הרשויות, ולא את התושבים.

אנה חזן: לפי הצעת החוק, לא היה צריך כלל למנות ועדות שימוע.

יורי שטרן: בלי ועדות השימוע האלה, לא היה אחד שמצביע בכנסת.

אנה חזן: לכן השר פורז דרש את זה.

אנה חזן: הזמן שעמד לרשות הוועדות האלה, היה מאוד מצומצם.

אנה חזן: נשמעו רק ראשי הרשויות ומי שפנה לאותן הוועדות.

אנה חזן: ראשי הרשויות הביאו הסכם חתום.

קריאות: זה לא נכון.

אנה חזן: שלושה מראשי הרשויות חתמו.

יורי שטרן: מי חתם?

אנה חזן: אני לא זוכרת בדיוק.

ואסל טאהא: אפילו אם היתה להם חוות דעת כזו, היא לא מחייבת.

סאלח טריף: הם רימו אותנו עד הדקה האחרונה.

סאלח טריף: פורז אמר יומיים לפני כן, כי לא יתבצע איחוד.

אנה חזן: בדו"ח כתוב, כי איחוד זה מוסכם על ראשי היישובים.

קריאה: לא כל מה שכתוב נכון.

יורי שטרן: אני רוצה לומר, כי המערכת, במקרה הזה משרד הפנים, התרשלה בצורה מבהילה בטיפול בעניין הזה.

יורי שטרן: אני מקווה שבשאר היישובים לא יהיה מצב כזה.

דוד אזולאי: אל תהיה בטוח.

יורי שטרן: זה ממש נורא לראות תוצאה הפוכה בשטח ממה שהומלץ בדו"ח.

יורי שטרן: אין בדו"ח גם שום התייחסות לפרמטרים אחרים, חוץ מכלכלה.

יורי שטרן: לא התחשבו במסורות ובהרכבים שונים של האוכלוסייה.

יורי שטרן: הרי אתם לא ועדה של משרד האוצר שדנה בהשלכות הכלכליות הפוטנציאליות, אתם ועדת הפנים, ועל כבן הייתם אמורים להתייחס דווקא להיבטים הדמוגרפיים והחברתיים.

אנה חזן: זאת לא היתה ועדה סטטוטורית, והיא כן התייחסה לכל הפרמטרים, כמו רצף טריטוריאלי והומוגניות.

יורי שטרן: היום, לאחר שאתם יודעים כי השתתפות התושבים בבחירות היתה נמוכה, ובשני כפרים אף החרימו את הבחירות, וכי הרשות איננה מסוגלת לשלוט ויש בעיות קשות בתפקוד היומיומי, מהי ההצעה שלכם?

יורי שטרן: האם ההצעה שלכם היא רק להמשיך ולהקפיא את המצב?

אנה חזן: אנו מכבדים את החוק.

אנה חזן: אנו מינינו יועצים כלכליים, חשבים מלווים ויועצים ארגוניים שיטפלו בנושא.

יורי שטרן: היועצים הם יועצים למשהו, אבל אם המשהו הזה לא קיים או לא מתפקד, במה הם יסייעו?

איוב קרא: מה זה חשוב מה היא אומרת, אנחנו פה נקבע אחרת.

יורי שטרן: יש משרד ממשלתי שחובתו לספק שירותים, כולל שירותים מוניציפליים לתושבים.

סאלח אבו ריש: ההחלטה לגבי האיחוד, היא גזר דין מוות לאזור.

סאלח אבו ריש: לא עשו משאל עם, ושמעו רק דעתם של בודדים בוועדת השימוע.

סאלח אבו ריש: לא על פי ועדת שימוע, אפשר לגזור דין מוות על אזור שמונה 33,000 תושבים.

יורי שטרן: בשום מקום לא עשו משאל עם.

ואסל טאהא: במקומות שם זה הצליח, באירופה, עשו משאל עם.

ואסל טאהא: בגלל שלא עשו משאל עם, זה נכשל.

אנה חזן: זה לא מקובל בישראל.

אנה חזן: אין חוק כזה.

סאלח אבו ריש: מבחינה מוסרית, הגיונית ומקצועית, היו צריכים למנות מומחה מטעם משרד הפנים שיערוך ביחד עם ראש הרשות כנס בכל כפר, בו יוצגו במצגת היתרונות והחסרונות של האיחוד לעומת המועצה המקומית, ורק אחר כך האנשים יחליטו.

סאלח אבו ריש: לא ייתכן שעל פי מספר אנשים וועדת הפנים המשותפת, יחליטו על האיחוד.

סאלח אבו ריש: זה גזר דין מוות.

דוד אזולאי: ועדת הפנים וועדת הכספים לא החליטו על האיחוד.

דוד אזולאי: מי שהחליט על האיחוד, זו הממשלה.

יורי שטרן: דעתם של כמה אנשים נשמעה בוועדת השימוע?

אנה חזן: אנחנו פרסמנו הודעה, וכתבנו שכל מי שרוצה יכול לבוא ולהשמיע את דעתו.

דוד אזולאי: זה לא נכון.

דוד אזולאי: אני מבקש ממך לדייק.

דוד אזולאי: אותן ועדות שימוע מעולם לא פנו לתושבים לבוא ולהשמיע את דבריהם.

דוד אזולאי: שמעו רק את ראשי הרשויות, הגזבר, הממונה על המחוז, אבל לא את התושבים.

אנה חזן: זה לא נכון.

אנה חזן: אנחנו פנינו, וביקשנו שכל מי שיש לו מה להגיד, שיפנה אלינו בכתב.

סאלח אבו ריש: בגלל זה האיחוד במקבץ 42 נכשל.

יורי שטרן: אבל לא היה משאל עם בשום מקום, ובכל זאת אין עוד מקום ששם האיחוד מלכתחילה לא תיפקד.

יורי שטרן: מה היה מיוחד באזור שלך שכל כך היה לא נכון?

סאלח אבו ריש: כל התושבים של המקבץ הביעו התנגדו לאיחוד, לפני קבלת ההחלטה.

קריאה: אף אחד לא שמע אותנו.

סאלח אבו ריש: הקמנו ועד ציבורי נגד האיחוד של חמשת הכפרים.

סאלח אבו ריש: הפגנו מול משרד ראש הממשלה כמה פעמים.

יורי שטרן: האם ביקשתם להשמיע את קולכם במסגרת של משרד הפנים?

סאלח אבו ריש: ביקשנו להשמיע את קולנו, אבל אף אחד לא התייחס לכך.

יורי שטרן: אם אנחנו רוצים לתקן משהו, אנחנו צריכים גם לחזור למהלך של קבלת ההחלטות.

יורי שטרן: אם הכל היה תקין וכולם היו בעד, ופתאום שיניתם את דעתכם, זה מצב שונה ממצב בון היו פגמים בתהליך.

יורי שטרן: אז יש לנו בסיס אחר לתביעות שלנו.

יורי שטרן: מי היה יו"ר הוועד?

ריאד חמזה: אני הייתי ראש הוועד.

יורי שטרן: האם אתם פניתם למשרד הפנים, וביקשתם שהם יאזינו לכם?

ריאד חמזה: כן.

סאלח אבו ריש: ההתנגדות של התושבים נובעים מכמה סיבות.

סאלח אבו ריש: הסיבה הראשונה היא מחיקת הזהות של הכפרים.

סאלח אבו ריש: כפר ירכא קיים 4,000 שנה, ועכשיו ברגע אחד אתם מוחקים את הזהות שלו.

סאלח אבו ריש: אנחנו לא ניתן לאף אחד במדינת ישראל שיעשה דבר כזה.

סאלח אבו ריש: בנוסף, יש חששות של כל העובדים ברשויות המקומיות.

סאלח אבו ריש: איחוד פירושו סגירה, צמצום וקיצוץ.

יורי שטרן: זו מטרת האיחוד, לחסוך בהוצאות.

סאלח אבו ריש: אני לא מעוניין בפיטורין האלה.

סאלח אבו ריש: אני הצהרתי שאני ראש מועצת ירכא בלבד.

סאלח אבו ריש: אני חייב להיות נאמן לבוחרים שמצפים ממני הרבה מאוד.

סאלח אבו ריש: אני נבחרתי כראש מועצה מקומית ירכא, ולא כראש העירייה.

סאלח אבו ריש: אני ראש העירייה על הנייר בלבד.

סאלח אבו ריש: עד היום לא קיבלתי שום מועצה מקומית מאחר ויש התנגדות, ואני לא מוכן ליצור פרובוקציה בכפרים.

סאלח אבו ריש: במקום שאתם תשמרו על העדה, אתם מתנהגים בכפיות טובה.

דוד אזולאי: אבו ריש, האם אתה יכול להציג בפני הוועדה את החוב הכספי שיש לכל היישובים?

דוד אזולאי: יכול להיות שאין לכם חובות והאיחוד הוא מצוין.

סאלח אבו ריש: אין לי נתונים.

סאלח אבו ריש: אני לא נכנסתי ליישובים האחרים עדיין.

דוד אזולאי: יו"ר הוועדה, אני מודיע לך שיש חובות בסדר גודל של 70 מיליון שקל.

סאלח טריף: יש חוב בסך של 150 מיליון שקל.

סאלח אבו ריש: מצבה הכספי של מועצה מקומית ירכא הוא גרוע מאוד.

סאלח אבו ריש: אני לא יכול לתפקד כך.

סאלח אבו ריש: משרד הפנים לא מוכן לעזור לנו.

יורי שטרן: כמה הגירעון לעומת התקציב.

סאלח אבו ריש: יש לי גירעון של 40 מיליון שקל, ותקציב של 50 מיליון שקל.

סאלח אבו ריש: מקורות ניתקה את המים, העובדים לא קיבלו משכורת כבר 6 חודשים, קבלני האשפה אינם פועלים וכו'.

סאלח אבו ריש: ישנה קריסת מערכות.

יורי שטרן: גם אם היית רשות נפרדת, ללא האיחוד, היית נמצא באותו מצב קשה.

יורי שטרן: איפה האיחוד פוגע בך.

סאלח אבו ריש: יכול להיות שהאיחוד לא יפגע במצב הזה.

עסאם מח'ול: זו בריחה מהנושא.

סאלח אבו ריש: אני מדבר על הזלזול של משרד הפנים.

סאלח אבו ריש: ישנו מרחק גיאוגרפי בין הכפרים, שלא כמו בדליית אל כרמל, שם התבצע איחוד שהצליח.

ריאד חמזה: יש מרחק של 40 קילומטר בין הקצה לקצה.

ריאד חמזה: אנחנו העיר הגדולה בארץ.

יורי שטרן: ריאד, האם ניסחתם את ההתנגדות שלכם והבאתם לידי השלטונות, לפני שהתקבלה ההחלטה?

ריאד חמזה: באפריל השנה הוקם הוועד נגד האיחוד ברשויות הדרוזיות.

ריאד חמזה: זהו ועד שכלל בתוכו 51 חברים מכל חמשת הכפרים.

ריאד חמזה: אנחנו יידענו את כל מי שצריך ליידע, כי רוב התושבים מתנגדים לאיחוד הזה.

ריאד חמזה: ישבנו עם השר פורז והסברנו לו את זה.

יורי שטרן: מתי?

ריאד חמזה: זה היה לפני הבחירות, בחודשי יוני-יולי.

ריאד חמזה: לפני הפגישה עם השר פורז, ישבנו עם ועדת השימוע, וכל מי שנוכח בוועדה הסביר חד-משמעית כי כולם מתנגדים לאיחוד, וג'וליס במיוחד.

ריאד חמזה: ראש מועצת ג'וליס היה שם ואמר את זה באופן ברור.

ריאד חמזה: מה שכתוב בפרוטוקול זה שקר וכזב.

ריאד חמזה: הפרוטוקול האמיתי לא הועבר לאנשים שהיו צריכים להחליט על כך.

ריאד חמזה: אנשי ג'וליס וראשי הרשויות האחרים ישבו בוועדה יותר משעתיים, וכולנו אמרנו כי אנחנו מתנגדים לאיחוד הזה.

יורי שטרן: עם מי ישבתם שם?

ריאד חמזה: פרופסור ביגר, סגן הממונה על המחוז, מר עמר ועוד כמה אנשים.

יורי שטרן: איך בסיכום של ועדת השימוע היה כתוב שכולם מסכימים, כאשר היתה התנגדות כזו?

אנה חזן: כתבו ראשי היישובים.

נביל נבואני: אנחנו היינו בשימוע, ואנחנו כל ראשי הרשויות נכנסנו ביחד לשימוע.

נביל נבואני: השימוע שלך ג'וליס וירכא הועלם ולא הגיע לוועדת הפנים.

אנה חזן: הכל היה פתוח.

נביל נבואני: זה לא נכון.

ווהיב חביש: אנחנו הלכנו לבג"צ ולשימוע, והתנגדנו כולנו, כל ראשי הרשויות, לאיחוד הזה.

ווהיב חביש: אם אומרים שיש מסמך שמראה אחרת, שיציגו לך את זה.

ווהיב חביש: לוועדה המשותפת שלחנו נציגים עם עו"ד שאמר שהם מתנגדים לאיחוד.

ווהיב חביש: יש המון סיבות להתנגדות הזו.

ווהיב חביש: אני אומר, כי אנחנו על סף פיצוץ ביישובים שלנו.

ווהיב חביש: אין שירותים מינימליים.

ווהיב חביש: שירותים תברואתיים, חינוכיים ורווחתיים, אין היום.

ווהיב חביש: היישובים האלה לא השתתפו בבחירות, אז על איזה הסכמה מדברים.

ווהיב חביש: לפני שתוקם ועדת חקירה שתהיה כמו ועדת אור, ותגיד איפה היינו לפני 6 חודשים, אני מעלה את זה לפניכם היום.

ווהיב חביש: אנחנו כראשי רשויות כבר קיבלנו איומים.

ווהיב חביש: קיבלנו כרוזים כי רוצים להקים פנתרים שחורים של הדרוזים.

ווהיב חביש: האם זה מה שמדינת ישראל מצפה מאיתנו?

ווהיב חביש: מה אנחנו מבקשים?

ווהיב חביש: אנחנו לא מבקשים מדינה, אלא שיתנו לנו לחיות בשקט ובשלווה כאזרחים טובים למדינה הזו.

ווהיב חביש: תמיד היינו כך, ואנחנו רוצים להמשיך להיות כאלה.

ווהיב חביש: בבקשה, אל תתנו לנו להגיע לדברים שאתם לא רוצים אותם ואנחנו גם לא רוצים אותם, אבל אנחנו נהיה מוכרחים לעשות אותם בשביל לבטל את האיחוד הזה.

ווהיב חביש: ישנה רקמת חיים נהדרת בין המוסלמים, נוצרים ודרוזים באבו סנאן.

ווהיב חביש: לא ייתכן שהנוצרים והמוסלמים יהפכו למיעוט מזערי ואפילו לא יהיה להם חיבר אחד בעירייה החדשה.

ווהיב חביש: הדבר הזה עלול לקלקל את כל היחסים הטובים.

ווהיב חביש: יש לנו מספיק צרות במדינה הזו.

ווהיב חביש: מי שביקש איחוד, תתנו לו.

ווהיב חביש: אנחנו לא רוצים איחוד.

פאזי משלב: היחסים נשארו טובים בין כל העדות בכפר, אבל אף ראש רשות לא היה מוכן לאיחוד.

ריאד חמזה: אם חה"כ איוב קרא הגיע למסקנה כי האיחוד הזה לא עובד, זה סימן לכך שהאיחוד הזה באמת לא עובד, כיוון שהוא היה אחד האנשים הנלהבים ביותר לקיים את האיחוד הזה.

ריאד חמזה: התושבים וכל המנהיגות הרוחנית והפוליטית, לא ירשו לקיים את האיחוד הזה.

ריאד חמזה: ביום ראשון שעבר התושבים רצו להגיע לירושלים בשביל להפגין, ואנחנו מנענו זאת מהם לכבוד הכינוס הזה בוועדת הפנים.

ריאד חמזה: אם לא היה מתקיים הכינוס הזה, ביום ראשון היתה מתקיימת הפגנה אלימה.

מגלי והבה: לולא בקשתם של ראשי הרשויות הדרוזיות שכיהנו לפני הבחירות ממשרד ראש הממשלה ומשר הפנים, לא היינו מגיעים לרגע הזה.

מגלי והבה: עכשיו, בגלל אינטרסים פוליטיים, מנסים אותם ראשי רשויות לשעבר, כולל חה"כ איוב קרא לשנות את המצב.

מגלי והבה: חה"כ קרא ואותם ראשי רשויות הם אחראים לאיחוד הזה.

מגלי והבה: אני נגד האיחוד.

מגלי והבה: אני חושב כי פוליטיקאים ומפלגות צריכים לרכב על הנושא הזה.

מגלי והבה: צריך לשכנע כמה שיותר חברי קואליציה להצביע בעד ההצעה של מח'ול.

מגלי והבה: מה שיבטל את החוק, זו חקיקה שתזכה לרוב קואליציוני.

יורי שטרן: אתה אומר כי ראשי הרשויות אמרו שהם בעד.

מגלי והבה: כן.

מגלי והבה: גם חה"כ איוב קרא שיושב כאן.

יורי שטרן: הוא לא מסתיר את זה, הוא אמר את זה קודם.

איוב קרא: אנחנו רוצים לתקן את המצב.

איוב קרא: מדוע אתה חוזר אחורה?

איוב קרא: מי בכלל הזמין אותך לפה?

איוב קרא: אתה כל הזמן רב עם כולם.

איוב קרא: אידיוט.

איוב קרא: אני טעיתי.

איוב קרא: עכשיו אני נגד האיחוד.

איוב קרא: אני לא אתן לפגוע בעדה שלי.

יורי שטרן: אני מציע לא לנצל את הישיבה הזו בשביל התחשבנות פוליטית.

מגלי והבה: אני תומך במה שאמר חה"כ ברכה, כי כל חברי הכנסת שנמצאים פה הם נגד האיחוד.

מגלי והבה: אני כחבר קואליציה אעשה את הכל בשביל להצביע על כך.

עסאם מח'ול: כמי שליווה את הבעיה הזו מלכתחילה, כמי שהיה חברה הוועדה המשותפת ושמע את ההתנגדות לפני הוועדה המשותפת ובתוך הוועדה המשותפת, אני יכול לומר כי היה ברור שיש התנגדות כוללת לאיחוד הזה.

עסאם מח'ול: זאת היתה העמדה הברורה.

עסאם מח'ול: אני מציע שאם אחד לא ייתמם בשאלה הזו.

עסאם מח'ול: השאלה הזו היתה ברורה.

עסאם מח'ול: מי שהצביע בעד האיחוד, עשה את זה על אף ידיעתו, ולמרות ההתנגדות של התושבים, מתוך ידיעה.

עסאם מח'ול: עכשיו אלה רוצים לחזור בהם.

עסאם מח'ול: אז אמרו לי אותם חברים בקואליציה כי הם מחויבים לאיוב.

עסאם מח'ול: אני שמח שאיוב חזר בו, וגילה את המצב האמיתי ביישובים האלה.

עסאם מח'ול: אני יודע מה קורה ביישובים האלה.

עסאם מח'ול: הקואליציה הלכה על מהלך מוטעה ומתעלל ביישובים האלה, מתוך ידיעה.

עסאם מח'ול: יש הזדמנות עכשיו לתקן את העוול הזה.

עסאם מח'ול: אני הגשתי הצעת חוק שבה תומכים מספר אנשים מסיעת העבודה, סיעת ש"ס, מר"צ ואחדות התורה.

עסאם מח'ול: אם הקואליציה תשתף פעולה, ואנחנו נגיש שתי הצעות ביחד, העניין הזה סגור.

סאלח טריף: זה עדיין לא סגור.

סאלח טריף: אל תפתחו אשליות.

סאלח טריף: אני חושב שעשו מעשה שטות שפגעו בעדה הדרוזית.

סאלח טריף: זה היה במסגרת תוכנית הקיצוצים, כאשר אף אחד לא שאל את התושבים.

סאלח טריף: בכל פורום בו השתתפו שר הפנים ומנכ"ל ראש הממשלה, התושבים אמרו כי הם לא מעונינים באיחוד הזה.

סאלח טריף: את אנה שלחו לכאן, כיוון שהם מתביישים לבוא לכאן.

סאלח טריף: השר והמנכ"ל לא יכולים להסתכל לאנשים בעיניים.

סאלח טריף: אין מדינה דמוקרטית שמכבדת את עצמה שיכולה לכפות על התושבים שלה איך לנהל את הבית שלהם.

סאלח טריף: כאשר אני הייתי סגן שר פנים, רצינו לעשות עיר ברמת השרון, והוא התנגד, ועכשיו הוא רוצה להגיד לי איך אני אחיה בג'וליס.

סאלח טריף: אני לא רוצה עיר.

סאלח טריף: איזו חוצפה שלטונית זו.

סאלח טריף: איוב אמנם מגיש הצעת חוק, אך הם לא יתנו להצעת החוק שלו להגיע לכנסת.

סאלח טריף: אנשים יוצאים מכאן בהרגשה שהעסק נגמר, אך זה לא כך.

סאלח טריף: העסק הוא בעייתי משום ששר הפנים עוד לא התפכח, כמי שהוביל החלטות בניגוד לעמדת משרד הפנים, אני אומר לך כי ועדת הפנים יכולה לקבל החלטה כי היא כוועדה גישה הצעת חוק, אם היא תשוכנע שזו הדרך הנכונה.

סאלח טריף: זו הדרך היחידה שבה ניתן לומר למשרד הפנים כי הוא טעה.

סאלח טריף: בנוסף, יש משמעות גדולה ליחסי המדינה עם העדה.

סאלח טריף: אני מבקש משני חברי הדרוזים שיושבים כאן, שיפסיקו עם הויכוחים ויגישו כאיש אחד את ההצעה.

סאלח טריף: נראה את מדינת ישראל אז עומדת נגדנו.

סאלח טריף: אין באן שיקולים של קואליציה או אופוזיציה.

סאלח טריף: פה מדובר ברצון התושבים, ואם לא מכבדים אותנו בדבר הקטן הזה, אז אנחנו נסיק מסקנות.

יורי שטרן: אני רוצה לומר כי אין פה סכסוך בין המדינה לבין העדה הדרוזית.

יורי שטרן: נעשו 12 איחודים במדינת ישראל.

סאלח טריף: 60% של יישובים דרוזים.

יורי שטרן: נעשו 12 איחודים במקומות שונים ובמגזרים שונים.

יורי שטרן: לאף אחד לא היה פה עניין לפגוע דווקא בעדה הדרוזית.

יורי שטרן: אני מבקש מכם לא לציין שמדובר במלחמה נגד העדה.

יורי שטרן: זה רק מקשה על קבלת ההחלטה הנכונה.

יורי שטרן: אני חושב שמה שקרה פה הוא פגם במהלך קבלת ההחלטות, ולכן אנו נבקש את כל החומר ממשרד הפנים, נזמין את השר לפה ואת נציגיכם, ואנחנו נחקור את הסיפור הזה כוועדת חקירה, כיוון שלא יכול שהחלטות מתקבלות בצורה כזו שעומדת בסתירה מוחלטת לרצון האנשים.

מוחמד ברכה: אני רוצה לכבד את כל הנוכחים.

מוחמד ברכה: אני חושב שלא חייבים למצות את הדיון הזה עכשיו, במיוחד שלהחלטה לא יהיה תוקף מידי.

מוחמד ברכה: זה נכון שכדי לשנות חוק צריך לחוקק חוק אחר.

מוחמד ברכה: אם יוסכם שהוועדה תוביל את החוק, זה יהיה מצוין.

מוחמד ברכה: אני אומר כי רק עיוור לא היה יכול לראות את ההתנגדות שהיתה ביישובים.

מוחמד ברכה: זה לא דבר שצץ אחרי הבחירות.

מוחמד ברכה: זה היה דבר קיים.

מוחמד ברכה: אני לא אוהב לדבר במושגים של מלחמה, אבל אסור שהממשלה תכריז מלחמה על אזרחיה בעניינים מוניציפליים.

מוחמד ברכה: גם אם התהליך לפני הבחירות היה מושלם, במבחן התואנה הציבור לא רוצה באיחוד הזה.

מוחמד ברכה: גם אלה שתמכו קודם, הם לאט צריכים לחוש היום בושה על שהם שינו את דעתם והם רוצים לענות לרחשי הלב של התושבים.

יורי שטרן: זה נכון עוד יותר כאשר מדובר על התנגדות לאורך כל הדרך.

יורי שטרן: אם זו היתה התפכחות של התושבים, זה עניין אחר.

מוחמד ברכה: אין לי טענות נגד גברת חזן, כיוון שהיא מייצגת את מדיניות השר.

מוחמד ברכה: השר עדיין מחזיק בדעתו ומתעקש.

מוחמד ברכה: כשר פנים שאמור להיות קשוב לתושבים, אסור לו ללכת במבצע של הורדת ידיים עם התושבים.

סאלח טריף: אם תעשה עיר לרמת השרון הוא יוותר לך.

מוחמד ברכה: הסיפור של רובעים וניהול רובעים, זה דבר שאף אחד לא מקבל אותו.

מוחמד ברכה: הפתרון הזה אינו מתקבל ואין לו מקום.

מוחמד ברכה: אני מבקש מהגברת חזן שתעביר למי שצריך להעביר כי העניין הזה לא ילך בתהליך של הורדת ידיים, כי זה נושא ששייך לחייהם של התושבים.

מוחמד ברכה: אם הממשלה ומשרד הפנים יתפכחו, מה טוב, אך אם לא, הכנסת והחברים מהקואליציה צריכים לשנות את ההחלטה, אחרת המחזות יהיו קשים.

מוחמד ברכה: זה לא איום, אבל מי שיש לו בראש עיניים צריך לראות את המציאות הזו.

דוד אזולאי: אני רוצה לברך את הנוכחים כאן.

דוד אזולאי: מי שזוכר, כאשר דיברו על איחוד רשויות, דובר על 150 רשויות.

דוד אזולאי: בסופו של דבר טענתי לטענת חדש, והביאו את כל העניין הזה מחדש לדיון.

דוד אזולאי: שם העליתי את הטענה, ורק אז הביאו את ראשי הרשויות כדי לשמוע אותו, אבל לא הספיקו לשמוע את כולם.

דוד אזולאי: כבר אז התרענו וששאלנו, איך ייתכן שהעדה הדרוזית הולכת לשלם מחיר כל כך יקר באיחוד הרשויות הזה.

דוד אזולאי: מתוך 12 מקבצים, שני מקבצים הם של הדרוזים.

דוד אזולאי: מתוך 24 יישובים, 8 יישובים הם של דרוזים.

דוד אזולאי: איפה הפרופורציה?

דוד אזולאי: לפי איזו חלוקה פעלו?

דוד אזולאי: צריך לומר לחברים את האמת.

דוד אזולאי: כאן זה לא המקום לפתור את הבעיה.

דוד אזולאי: הפה שאסר הוא הפה שהתיר או הפוך.

דוד אזולאי: אנחנו היינו נגד ההחלטה, ומי שהחליט על כך ברוב דורס, מלי להתחשב ולשמוע, את האנשים, הצביע נגד רצונם של האנשים האלה.

דוד אזולאי: אני יודע שגם בקואליציה חברים הצביעו נגד רצונם, כיוון שהשר פורז איים.

דוד אזולאי: אני רוצה להציע הצעה מעשית.

דוד אזולאי: יושבים פה שני חברי כנסת נכבדים מהליכוד.

דוד אזולאי: אני מציע שאתם תיזמו מהלך שהממשלה תביא חקיקה.

דוד אזולאי: עם כל הכבוד להצעה של עסאם מחול, אני מציע שאנחנו, חברי ועדת הפנים, נגיש הצעת חוק משלנו, ואז אני רוצה לראות את השר פורז ואת ראש הממשלה שיסתכלו בעיניים לעדה הדרוזית ויגידו כי הם יצביעו שוב נגדם.

דוד אזולאי: אני לא רוצה לחשוב על מה שעלול לקרות, אם אנחנו לא נבטל את האיחוד הזה.

דוד אזולאי: האם אתם זוכרים מה היה בזרזיר?

דוד אזולאי: אני חושש שנחזור לאותם מראות קשים בתוך העדה הדרוזית.

דוד אזולאי: אני פונה לחברים ומבקש, אל תצאו להפגנות עכשיו.

דוד אזולאי: כאשר ראתה מוציא ציבור לרחוב, אין לך שליטה עליו.

דוד אזולאי: אנחנו נפעל בכל הדרכים הפרלמנטריות שעומדות לפנינו.

דוד אזולאי: כאשר אתה יוצא להפגנה, אתה יודע איך היא מתחילה, אך אתה לעולם לא יודע איך היא מסתיימת.

מוחמד ברכה: רק אם יהיו איתותים חיוביים.

דוד אזולאי: ההצעה שלי היא ששני חברי הכנסת המכובדים שיושבים בקואליציה יזמו מהלך עם מנכ"ל משרד ראש הממשלה.

דוד אזולאי: במקביל, כל חברי ועדת הפנים ייזמו חקיקה לביטול איחוד המקבץ הזה.

ואסל טאהא: בוועדת השימוע, אני אישית התווכחתי עם החוקר, ושאלתי אותו מה ההיגיון באיחוד הזה, ומדוע הוא לא מאחד את אבו סנאן ואת כפר יוסיף.

ואסל טאהא: האם לכל ועדת חקירה יש היגיון אחר?

ואסל טאהא: באיחוד שנעשב במדינות נאורות, זה נעשה בהסכמת האוכלוסייה וראשי הרשויות.

ואסל טאהא: צריך לבנות תוכנית שתביא לתוצאות טובות בעקבות האיחוד, וצריך גם לחלק את המשאבים בצורה שווה.

ואסל טאהא: כאן לא בנו תוכנית הגיונית וגם אין משאבים.

ואסל טאהא: מקבצים עניים על מנת לפתור את הבעיה.

ואסל טאהא: במקום שארבעה ראשי רשויות יטפלו בגירעונות, נותנים לאחד מסכן לטפל בכל.

ואסל טאהא: אני אמרתי כי אני בעד האיחוד הזה, בתנאי שיספח את טפן ויכניס אזור תעשייה וייתן משאבים.

ואסל טאהא: השאלה היא איך משנים חקיקה.

ואסל טאהא: אני מסכים עם חה"כ אזולאי, כי אם שר הפנים לא יחזור בו ויזום שינוי חקיקה בנושא הזה, אני בעד שוועדת הפנים היא שתיזום את העניין.

ואסל טאהא: אני רוצה לחזק את דבריו של סאלח טריף, כי אסור לצאת מכאן באשליה שהכל נגמר.

אחמד טיבי: כמי שליווה את הנושא הזה מלכתחילה, כחבר ועדת הכנסת וכמי שבשיתוף עם חה"כ אזולאי הגיש בקשה לנושא חדש, כבר אז הצבעתי על הבעייתיות דווקא במקבץ הזה.

יורי שטרן: אני מבקש ממך לאתר את זה בפרוטוקולים, כי כל זה ישמש אותנו עכשיו.

דוד אזולאי: יש מכתב שהוא ואני שלחנו ליו"ר הוועדה.

אחמד טיבי: הצבענו אז על המרקם העדין, החברתי והעדתי הקיים בתוך היישובים האלה, ושצריך להמשיך באותה רמה חיובית.

אחמד טיבי: באירופה יש איחוד רשויות שמתקיים באמצעות משאל עם בתוך כל יישוב, כאשר התנאי לאיחוד הוא רוב מוחלט בכל יישוב.

אחמד טיבי: פה מה שקרה זה תכתיב מתעמר, דורסני ומזלזל ברצון האלמנטרי של כל אזרח, שיתחשבו בדעתו.

אחמד טיבי: אני זוכר שבלילה בשעה 02:00 התקשרנו אליו כדי לבשר לו שהמקבץ הזה לא יעבור, אבל אז התהפכו הדברים.

מוחמד ברכה: היתה הבטחה חד משמעית ממשרד ראש הממשלה כי המקבץ הזה לא יתבצע.

אחמד טיבי: הודיעו לנו כי המקבץ הזה לא יתבצע.

אחמד טיבי: שינוי העמדה של שני חברי הכנסת, איוב קרא ומגלי והבה הוא חשוב מאוד.

מגלי והבה: אני לא שיניתי את העמדה.

מגלי והבה: אני עדיין נגד.

אחמד טיבי: אז אני מדבר רק על איוב.

אחמד טיבי: תארו לעצמכם שאני מברך את איוב קרא.

אחמד טיבי: זו החלטה חשובה.

אחמד טיבי: תקשיבו למה שאמר סאלח טריף, אם אתם חושבים שהאווירה החיובית פה פתרה את כל הבעיות, אתם טועים.

אחמד טיבי: אני שוחחתי עם שר הפנים לגבי המקבץ והוא אמר לי, "על גופתי המתה".

אחמד טיבי: זה מחזק את הצורך באיחוד כוחות וללחוץ איפה שצריך ללחוץ בקואליציה.

אחמד טיבי: גם בתוך הקואליציה יש אנשים שהצביעו נגד, ולכן שאנחנו מאחדים כוחות ומייצגים בצורה הברורה ביותר תמונת ראי, אפשר לשנות את ההחלטה.

אחמד טיבי: אתם יודעים כי יש ביישובים האלה רוב מוחץ נגד האיחוד.

אחמד טיבי: אני בטוח כי אם בנושא הקשור להומוסקסואליות היתה התנגדות של 40% השר היה לפחות מקשיב.

אחמד טיבי: ברכה דיבר בנוגע לרובעים.

אחמד טיבי: אני מציע כי גם בנושא הזה העמדה מתחת לשולחן ומעל השולחן תהיה אותה עמדה.

ואסל טאהא: לגבי הפיילוט של זה, זה נכשל לא מהיום.

ואסל טאהא: גם בג'דדי זה נכשל.

ואסל טאהא: היה שם מרחץ דמים לפני חודש וחצי.

יורי שטרן: אני נותן את רשות הדיבור לשייח מולה.

מולה מוחמד: אמרו כמעט הכל, וחבל לחזור על הדברים.

מולה מוחמד: אני רציתי לומר כי באיחוד הזה נעלם הותיקן שלנו, המרכז הדתי שלנו.

מולה מוחמד: האם אתם מסכימים להחליף את שם ירושלים?

מולה מוחמד: גם אנחנו לא מסכימים להחליף את שם ג'וליס.

נאדים עמאר: אני רוצה לומר שחבל על הזמן.

נאדים עמאר: השר פורז לא ישנה את דעתו, ועל כן הוועדה צריכה להתחיל במהלך של חקיקה.

נאדים עמאר: השר פורז אמר לחה"כ טיבי, "על גופתי המתה", ואנחנו אומרים, "על גופתנו המתה יהיה איחוד".

נאדים עמאר: ההרגשה שלנו היא שהמדינה בגדה בדרוזים.

נאדים עמאר: אנחנו שומעים מהדור הצעיר שעומד לפני גיוס לצבא, טון אחר שאומר כי אם זה מה שאנחנו מקבלים מהמדינה, הממשלה והמשטרה שהתייחסה אלינו באופן ברוטלי בהפגנות, אנחנו מרגישים בגידה.

נאדים עמאר: הטענה המרכזית שלנו נגד האיחוד, הוא שאצל הדרוזים הכפר הוא המדינה שלנו והלאום שלנו.

נאדים עמאר: תאר לעצמך שמחר אומרים לך כי אין יותר מדינת ישראל.

נאדים עמאר: ג'וליס זה הלאום שלי והמדינה שלי, ואין לי מדינה אחרת.

זאקי עמר: אני מברך אתכם על הכיוון לפי הישיבה הזו מנוהלת.

זאקי עמר: הנציגים שנמצאים כאן מייצגים 32,000 תושבים שכולם נגד האיחוד.

זאקי עמר: נכון הוא שלא היה משאל עם לפני האיחוד, אבל היה משאל עם אחרי האיחוד.

זאקי עמר: כל האנשים שלא השתתפו בבחירות לרשות המוצעת, הצביעו נגד האיחוד.

זאקי עמר: אני פונה אליך על מנת לכבד את רצון התושבים, כי איחוד בכפייה איננו מקובל והוא עשוי להביא לנו אסון.

ביסאן אפו: אני תושב הכפר ג'ת.

ביסאן אפו: היכן זכות היסוד הלגיטימית ביותר לייצוג בעירייה?

ביסאן אפו: אין שום סיכוי שאני יהיה מיוצג בעירייה.

מראני יאסיף: כאשר עשו את האיחוד דיברו על התייעלות וחיסכון, אבל במבנה של המקבץ יש לא רק אפס התייעלות, אלא זה גם מסבך את העניינים.

מראני יאסיף: אני דיברתי על המרחק בין הכפרים.

מראני יאסיף: איך אנו יכולים לשפר את השירות הניתן לתושב, כאשר המרחק בין הקצה לקצה הוא 40 קילומטר.

מראני יאסיף: בינוח-ג'ת יש 5,000 תושבים.

מראני יאסיף: במעלות יש מועצה אחות ליישוב אחד.

מראני יאסיף: התקציב של שלומי הוא 42,000,000 שקל, כאשר אצלנו התקציב הוא 22,000,000 שקל.

מראני יאסיף: אחפה צריך לעשות חיסכון, איפה שאין?

מראני יאסיף: שני הפרמטרים האלה שלפיהם עשו את האיחוד, אינם רלוונטיים למקבץ הזה בכלל.

מראני יאסיף: ההחלטות התקבלו על פי דיס אינפורמציה.

מראני יאסיף: אנחנו במועצה מקומית יאנוח-ג'ת עשינו שתי ישיבות בהן כל התושבים, כולל ראש המועצה, הצביעו נגד האיחוד.

מראני יאסיף: אנחנו דרשנו שיאחדו אותנו עם טפן שהיתה בשטח שיפוט שלנו והוקמה על האדמות שלנו, אבל לא שמעו לנו.

מראני יאסיף: בוועדה המשותפת, לפני ההחלטה, אנחנו הצגנו את העמדה שלנו ואת העמדה הרשמית של המועצה.

מראני יאסיף: הם רצו לגרום לסכסוך בינינו, והאשימו את ראשי המועצות שלנו כאילו שהיו משתפי פעולה.

מראני יאסיף: זה עוול על עוול.

מראני יאסיף: אני מאמץ א כל ההצעות שהציעו החברים, בכדי לבטל את האיחוד הזה.

נעים מוסא: אני הגשתי לחה"כ מחול את מה שאני עומד להקריא היום, וכיוון שאין זמן אני אקריא מספר משפטים.

נעים מוסא: אין לאיחוד כלל הסכמה בין תושבי האיחוד.

נעים מוסא: כפייתו עליהם הינה לרועץ לעניין קידמתם וקידומם של היישובים.

נעים מוסא: המרקם החברתי והעדתי של יישובי האיחוד, כמו גם מעמדם של יושביו, אינו גורם במאום לאיחוד, כי אם להתלקחותן של מריבות, כמו גם מחלוקות על רקעים שונים, וזאת בהתחשב בשוני הקיים בין היישובים.

נעים מוסא: הן הדמוגרפיה והן הטופוגרפיה של היישובים אינם עוזרים גם אם לא מסלקים לחלוטין כל אפשרות לאיחוד.

איוב קרא: מבחינתי, אנחנו יוצאים היום לדרך שאין ממנה חזרה.

איוב קרא: אנחנו צריכים להגיע בסופו של הליך לפירוק האיחוד.

איוב קרא: אנחנו צריכים לדעת שהיה סיכום עם מנכ"ל משרד הפנים, גדעון בר-לב, שאני אגיש הצעת חוק שלי, והממשלה תגבה את זה.

איוב קרא: הצעת החוק שאני מגיש, היא על דעת משרד הפנים.

עסאם מח'ול: אני חושב שהועלתה כאן הצעה יותר מתקדמת, והיא שוועדת הפנים תגיש הצעה משלה.

יורי שטרן: הוועדה לא יכולה להוביל את זה.

איוב קרא: בישיבה אצל מנכ"ל משרד הפנים היו כל ראשי הרשויות, וסוכם חד משמעית שהוא יגבה את הצעת החוק שאני אגיש.

איוב קרא: על סמך זה אני הגשתי הצעת החוק שנמצאת כרגע בלשכה המשפטית, ובשבוע הבא היא אמורה להגיע לשולחן הכנסת.

איוב קרא: אני מבקש שוועדת הפנים תגבה את הצעת החוק הזו.

איוב קרא: אני איש קואליציה ואני אוביל את המהלך הזה.

איוב קרא: בן אדם שחושב כי הוא יכול להמשיך ולהתחשבן על העבר, אין מקומו בציבור הזה.

איוב קרא: צריך להסתכל על העתיד כדי שהציבור ירגיש טוב.

איוב קרא: אם הכל היה בסדר, לא היינו דנים על כך היום, אבל ראינו בבחירות כי יש החרמה טוטלית של יאנוח וג'וליס למהלך הזה.

איוב קרא: רק אטום לא יבין שצריך לפעול בכיוון אחר.

איוב קרא: אני מבקש מהוועדה לגבות את המהלך הזה שסוכם עם מנכ"ל משרד הפנים ולהזמין לדיון נוסף את שר הפנים, ואם הוא לא יבוא, תתאחד הוועדה באותו כיוון יחד עם החוק של עיסם מחול.

איוב קרא: נלך יחד בכוחות משותפים, ובעזרת השם נצליח.

עסאם מח'ול: אין לי שום סיבה לתת אמון בהבטחות של מנכ"ל משרד הפנים.

עסאם מח'ול: אני מציע שאנחנו נמשיך בכיוון שניתבנו אליו היום.

עסאם מח'ול: אנחנו נדרוש פגישה עם שר הפנים וננסה לפניו את העמדה של ועדת הפנים בעניין הזה, ואם זה לא ילך אנחנו נלך על הצעה משותפת של כל חברי הוועדה, בנוסף לשתי הצעות החוק.

עסאם מח'ול: אני חושב כי מבחינה מוסרית אי אפשר לעמוד מול מהלך כזה.

עסאם מח'ול: ביום שאנחנו נגיש הצעת חוק, אנחנו נצרף את כל הצעות החוק.

יורי שטרן: אני רוצה לסכם את ישיבת הוועדה.

יורי שטרן: כל חברי הוועדה הביעו מורת רוח והסתייגות מוחלטת מהדרך בה התקבלה החלטה על איחוד הרשויות.

יורי שטרן: אני כאחד שהצבעתי בעד הרשימה הזו, לא הייתי מודע לנתונים האלה.

יורי שטרן: אם הייתי מודע לכך הייתי עושה את הכל באותו לילה בשביל לשנות את ההחלטה הזו, ואני בטוח שגם איוב היה עושה זאת.

יורי שטרן: אני רואה בכך מעשה הטעיה.

יורי שטרן: איחוד הרשויות נועד להביא לתושבים תוצאה טובה, ולא לכפות עליהם פתרון המנוגד לרצונם.

יורי שטרן: ההחלטה על האיחוד, כפי שהיא התקבלה, נגד רצונם של התושבים, היתה מלכתחילה לא נכונה ולא תקינה.

יורי שטרן: בוודאי היא מחייבת תיקון, לאחר שהתברר בבחירות כי התושבים לא מוכנים להתאחד תחת רשות אחת, וסיבותיהם איתם.

יורי שטרן: אנחנו מבקשים משר הפנים, ממנכ"ל משרדו וממנכ"ל משרד ראש הממשלה, להגיע אלינו לדיון דחוף יחד עם משלחת מצומצמת יותר של הכפרים.

יורי שטרן: עד אז אנחנו מבקשים ממשרד הפנים לשלוח אלינו מיד את כל המסמכים הקשורים לנושא, כל הפרוטוקולים של הדיונים המוקדמים, סיכומי פגישות וזיכרון דברים, כל מה שנוגע להליך גיבוש ההחלטה לגבי המקבץ הזה.

יורי שטרן: אני מבקש מחברי הכנסת, ראשי הכפרים ונציגי הוועד לשלוח לנו את כל המסמכים שיש ברשותם והעדויות.

יורי שטרן: אני מבקש לתעד בכתב את השתלשלות הדברים.

יורי שטרן: למשל, נאמר כי היתה ישיבה של המועצה ביאנוח, והוחלט להתנגד לאיחוד.

יורי שטרן: אני מבקש להגיש לנו את כל המסמכים המצביעים על התנגדותכם ונשלחו למשרד הפנים.

יורי שטרן: הישיבה הזו מבחינתי היא ישיבה חוקרת שתתייחס לכל מהלך קבלת ההחלטה.

יורי שטרן: אני לא רוצה שמה שנקבל לגבי המקבץ הזה יהווה תקדים לשאר האיחודים.

יורי שטרן: פה, לדעתי, היה דבר פגום בצורה חריגה, ואפשר לראות כי במקומות אחרים לא היו תוצאות כאלה בבחירות.

יורי שטרן: בשל כך אנחנו מתייחסים לזה לא כאל תקדים או תחילת הרביזיה המוחלטת בכל האיחודים, אלא כדבר שנעשה בצורה עקומה.

יורי שטרן: אם לא תהיה התקדמות במשא ומתן הזה עם משרד הפנים, אני אמליץ לחברי הוועדה להצטרף להצעות החוק הפרטיות שהוגשו על ידי החברים.

יורי שטרן: בינתיים לא ייתכן שלא יהיה שירות מוניציפלי ביישובים האלה.

יורי שטרן: אנו פונים למשרד הפנים ואומרים, כי הם צריכים למצוא דרך למבוך הזה.

יורי שטרן: אבו ריש, אתה כראש הרשות הנבחר חייב לקחת על עצמך את זה.

יורי שטרן: אני מבקש מכל התושבים לקבל לכמה חודשים את הרשות הזו.

קריאות: לא.

קריאות: המועצות פועלות.

קריאות: אנחנו לא רוצים שום דבר.

קריאות: שלא יתנו כסף עד גמר האיחוד.

זיאדה אמל: המועצה שלי מנוהלת כפי שצריך.

יורי שטרן: היא לא יכולה לקבל כסף, אז איך היא מנוהלת כמו שצריך?

זיאדה אמל: משרד הפנים יודע מהי הדרך להעביר לנו כסף.

איוב קרא: אנחנו פונים למשרד הפנים, למתן שירות מוניציפלי הוגן ונכון, כולל תשלום המשכורות במועדן.

עסאם מח'ול: אדוני היו"ר, החברים פוחדים שזה יהפוך למלכודת.

יורי שטרן: זה לא נכון.

יורי שטרן: ההתחייבות של כיו"ר ועדת הפנים שזה לא יהפוך להסדר קבע.

יורי שטרן: אני מניח שבערוצים הבירוקרטים יש הרבה מאוד כספים שאינם יכולים להגיע לתושבים, כיוון שאין מערכת שבנויה לזה.

יורי שטרן: היתה מערכת שנבחרה בבחירות שצריכה לטפל בזה, אלא אם כן תקום ועדה קרואה.

יורי שטרן: משרד הפנים והתושבים צריכים להסכים למסגרת זמנית.

חביש ווהיב: בחוק רשויות מקומיות, סעיף 141, נאמר כי הממונה על המחוז מסמיך מטעמו חשב מלווה.

יורי שטרן: החשב המלווה חותם על השק, אבל הוא לא המערכת שמקבלת את השק.

יורי שטרן: אני פונה למשרד הפנים לספק את כל השירותים הנדרשים, ללא דיחוי.

יורי שטרן: אני פונה לתושבים להגיע לפשרות על בסיס זמני, על מנת לתת לתושבים שלכם לקבל את השירותים הנדרשים.

יורי שטרן: ההתחייבות שלנו כחברי ועדת הפנים, ושלי כיו"ר ועדת הפנים, היא שכל הסדר שיושג לא יהיה אלא הסדר זמני, עד שנמצא פתרון לכל המבוך שנוצר.

יורי שטרן: אסור שמי שישלם את המחיר יהיה כל ילד וכל חולה.

יורי שטרן: תודה רבה, הישיבה נעולה.